ΓΡΑΠΤΗ ΕΡΩΤΗΣΗ P-1476/97 υποβολή: Norbert Glante (PSE) προς την Επιτροπή (23 Απριλίου 1997)

Θέμα: Οικονομικό όφελος από τη χρησιμοποίηση συστημάτων τηλεματικής στις μεταφορές

Έχει άραγε η Επιτροπή στη διάθεσή της επιστημονικές μελέτες οι οποίες να προσδιορίζουν ποσοτικά το οικονομικό όφελος που προκύπτει από μια εκτεταμένη χρησιμοποίηση συστημάτων τηλεματικής στη διαχείριση των μεταφορών στο διευρωπαϊκό οδικό δίκτυο, και εάν ναι, πόσο μεγάλο είναι το όφελος αυτό;

Πώς αξιολογεί η Επιτροπή - και επί τη βάσει ποιών επιστημονικών στοιχείων - το οικονομικό όφελος ανά ECU, το οποίο επενδύεται στα συστήματα τηλεματικής στις μεταφορές;

Aπάντηση του κ. Bangemann εξ ονόματος της Επιτροπής (22 Μαΐου 1997)

Η ποσοτικοποίηση του κόστους και του οφέλους από τη χρησιμοποίηση πειραματικών εφαρμογών σε ένα ολόκληρο μεταφορικό δίκτυο όπως το διευρωπαϊκό δίκτυο οδικών μεταφορών, αποτελεί πολύπλοκη δραστηριότητα η οποία απαιτεί μία συνολική συμφωνία σε ό,τι αφορά τον χαρακτήρα και την κλίμακα των εφαρμογών που θα πρέπει να χρησιμοποιηθούν, το επίπεδο των επενδύσεων και το χρονοδιάγραμμα της εφαρμογής. Επιπλέον, οι δαπάνες για ορισμένα προβλήματα που σχετίζονται με τις μεταφορές, όπως η συμφόρηση και η ασφάλεια, ποικίλουν συναρτήσει του χρόνου και του τόπου στην Ευρώπη. Για όλους αυτούς τους λόγους, οι μέχρι σήμερα τελεσθείσες μελέτες εξαρτώνται από εγγενείς υποθέσεις και δεν μπορεί να θεωρηθεί ότι παρέχουν οριστικές απαντήσεις στα ερωτήματα που θέτει το αξιότιμο μέλος του Κοινοβουλίου.

Ενδείξεις για το ενδεχόμενο φάσμα ωφελειών μπορούν ωστόσο να συναχθούν από τις δραστηριότητες έρευνας και επίδειξης που έχουν αναληφθεί μέχρι σήμερα και στην περιορισμένη πείρα εφαρμογής των επιμέρους κρατών μελών και της Επιτροπής (τα οφέλη αποτελούν ουσιαστικά υπολογισμούς που δεν θα πρέπει να χρησιμοποιούνται για να εξαχθούν ευρύτερα συμπεράσματα απ'ό,τι επιτρέπει το αρχικό πλαίσιό τους). Η βελτίωση της μεταφορικής αποδοτικότητας και η μείωση των μεταφορικών ατυχημάτων κατά 10 - 20% έχει διαπιστωθεί από ορισμένα έργα, πράγμα το οποίο θα μπορούσε να οδηγήσει στην εξοικονόμηση πολλών χιλιάδων εκατομμυρίων ECU ετησίως χάρη στη μείωση των εξωτερικών δαπανών μεταφοράς, ενώ οι απαιτούμενες επενδύσεις ενδέχεται να ποικίλουν από 0,25 σε 0,4 εκατομ.ECU ανά χιλιόμετρο. Ενδεικτικά μπορεί να αναφερθεί ότι ο λόγος κόστους/οφέλους ποικίλλει από 1,7 για τον εντοπισμό συμβάντων και 2,9 για τον έλεγχο ταχύτητας έως 3,6 για τον έλεγχο σε γέφυρα, ενώ οι αντίστοιχοι συντελεστές απόδοσης ποικίλουν μεταξύ 32%, 39% και 101% σύμφωνα με πρόσφατη μελέτη στο Ηνωμένο Βασίλειο. Ο στρατηγικός έλεγχος της κυκλοφορίας που χρησιμοποιεί συστήματα μεταβλητών μηνυμάτων (VMS) για τους αυτοκινητοδρόμους χρησιμοποιείται επιχειρησιακά σε ορισμένα κράτη μέλη. Στην περιοχή της Ile de France το σύστημα υπολογίζεται ότι ετησίως αποδίδει οφέλη ύψους 550 εκατομ. γαλλικών φράγκων ενώ η συνολική επένδυση ανήλθε σε 680 εκατομ. φράγκα και οι ετήσιες δαπάνες λειτουργίας ανέρχονται σε 50 εκατομ. φράγκα παρέχοντας τοιουτοτρόπως υψηλά κοινωνικοοικονομικά οφέλη. Αντιστοίχως το σύστημα αυτομάτου ελέγχου των αυτοκινητοδρόμων και της διαβίβασης σημάτων στην Ολλανδία προκάλεσε συνολική μείωση μεγαλύτερη του 20% των ατυχημάτων και των τραυματισμών. Άλλα πιο προηγμένα συστήματα έχουν να επιδείξουν ακόμα μεγαλύτερα οφέλη, όπως τα συστήματα επείγουσας κλήσης και τα συστήματα προτεραιότητας που είχαν ως αποτέλεσμα να μειωθεί ο χρόνος απόκρισης στις κατεπείγουσες κλήσεις μετά από ατύχημα κατά 45% (στη Γερμανία) αυξάνοντας ουσιαστικά τους συντελεστές επιβίωσης και επιδεικνύοντας αποδοτικότητα ύψους 180% (Ηνωμένο Βασίλειο).

Αντίστοιχες πληροφορίες διατίθενται σε σειρά εκθέσεων και συνόψεων που αποστέλλονται απ' ευθείας στο Αξιότιμο Μέλος του Κοινοβουλίου και τη γραμματεία του Ευρωπαϊκού Κοινοβουλίου.

Τέλος, το Συμβούλιο με το ψήφισμά της 28ης Σεπτεμβρίου 1995 ((ΕΕ C 264, 11.10.1995 )) κάλεσε την Επιτροπή να προτείνει μια γενική στρατηγική και ένα πλαίσιο για την εξάπλωση των τηλεματικών εφαρμογών στις οδικές μεταφορές, καθώς και να συμπεριλάβει ανάλυση της σχέσης κόστους-οφέλους των μελετόμενων μέτρων. Η Επιτροπή οριστικοποιεί την στρατηγική αυτή καθώς και το αντίστοιχο πλαίσιο που θα περιλαμβάνουν ένα πλαίσιο δράσης και ένα πρόγραμμα παρακολούθησης. Ως μέρος της δράσης αυτής, η Επιτροπή θα εξετάσει τον πλέον ενδεδειγμένο τρόπο αποτίμησης των τηλεματικών εφαρμογών στις οδικές μεταφορές, συμπεριλαμβάνοντας την καταλληλότητα των μεθόδων αξιολόγησης και των προσεγγίσεων ανάπτυξης σεναρίων που χρησιμοποιήθηκαν σε προηγούμενες μελέτες. Τα αποτελέσματα των αποτιμήσεων αυτών θα αποτελέσουν μέρος του μελετόμενου προγράμματος παρακολούθησης.